1. દરરોજ સવારે સૂર્યોદય પહેલાં ઊઠવું જોઈએ અને મોઢામાં પાણી ભરીને આંખો પર પાણીના છાંટા નાખવા જોઈએ. લગભગ પાંચ મિનિટ આમ કરવું જોઈએ. 2. જે લોકોને કબજિયાત રહેતી હોય અથવા જે લોકો વધારે સમય વાંચવામાં અથવા તો ભણાવવામાં રહેતા હોય તેમણે 1 ચમચી ત્રિફલા ચૂર્ણ એક ગ્લાસ પાણીમાં રાતે પલાળી રાખી સવારે ખાલી પેટ તે પાણી ગાળીને પી જવું, આમ કરવાથી નિયમિત શૌચ આવશે અને પેટ સારું રહેશે. 3. રાત્રે એક તાંબાના પાત્રમાં પાણી ભરી રાખવું અને સવારે સૌથી પહેલાં તે જ પાણી પીવું તે પછી શૌચ વગેરે કર્મ કરવાં. 4. સ્નાન પહેલાં માથામાં અને શરીર પર તલ, સરસો અથવા નારિયેળના તેલથી પાંચ મિનિટ સુધી માલિશ કરી ઋતુને અનુકૂળ ગરમ અથવા ઠંડા પાણીથી સ્નાન કરવું જોઈએ. જો ચીકાશ વધારે લાગે તો સાબુથી નાહી શકાય. તદુપરાંત જેટલું પણ તેલ શરીરમાં રહે તે સ્વાસ્થ્ય માટે પર્યાપ્ત છે. માથામાં શેમ્પૂ કે સાબુનો યોગ ઓછો કરવો જોઈએ. 5. વાળ ધોવા માટે મુલતાની માટી કે અરીઠા અને શિકાકાઈનો ઉપયોગ કરવો જોઈએ. 6. ખાવામાં ફળ, શાકભાજી, પાનવાળાં (ભાજી) શાક વધારે ઉપયોગમાં લેવાં જોઈએ. 7. ભોજનમાં વધારે પડતી તળેલી ચીજો, મસાલા, વાયુ કરે તેવા ખોરાક, જેમ કે દાળ વગેરે વધારે ન લેવા જોઈએ. રાત્રે દહીં ન ખાવું, લસણ-આદુનો ઉપયોગ વધારવો જોઈએ. એક સ્વસ્થ અને સાધારણ વ્યક્તિ માટે ઘી, માખણ, દૂધ અને પનીરનો ઉપયોગ બહુ જરૂરી છે. સીંગતેલ વાયુકારક છે, જેથી બહુ ઉપયોગ ન કરવો જોઈએ. 8. રાતે મોડા સુધી જાગવું નહિ, જો કોઈ કારણવશ જાગવું પડે તો દિવસે થોડુ સૂઈ લેવું, જેથી કરીને શરીર અને મનને જરૂરી આરામ મળે. ષડબિંદુ તેલનો પ્રયોગ, સર્પગંધા ચૂર્ણ, પિપ્પલીમૂલ ચૂર્ણ, અશ્વગંધા ચૂર્ણ, ગોદંતી ભસ્મ જેવી દવાઓ ચિકિત્સકની સલાહ પ્રમાણે લેવી.